O‘zbekistonda tadbirkorlarning pochtasini buzib kirish va mablag‘larini o‘zlashtirish bilan bog‘liq firibgarliklar ortdi

O‘zbekiston Bosh prokuraturasi huzuridagi Departament tadbirkorlarning pochta manzillarini buzib kirish hamda ularning mablag‘larini o‘zlashtirish bilan bog‘liq firibgarlik ortib borayotganidan ogohlantirdi.

Xususan, ikki o‘zaro hamkor insofli kompaniya o‘rtasidagi savdo aloqalari doirasida jinoyatchilar tovar yetkazib beruvchining elektron pochtasini buzib kirib, o‘zaro yozishmalarni qo‘lga kiritgan holda soxta hujjatlar orqali yetkaziladigan tovar uchun to‘lovni amalga oshirish to‘g‘risida xaridor yoki moliyaviy tashkilotning manziliga xat yuborganligi holatlari aniqlangan.
Ushbu holatlarda yetkazib beruvchi kompaniya bir mamlakatda, soxta ma’lumotlar yo‘naltirilgan kompaniya rekvizitlari boshqa mamlakatga tegishli bo‘lgan.
O‘g‘irlangan mablag‘larning keyingi harakatlari o‘rganilganda, qo‘lga kiritilgan pullar ikkinchi mamlakatda vaqtincha yashovchi shaxs tomonidan naqdlashtirilgan va uchinchi mamlakatga olib chiqib ketilgan.
Shu sababli Bosh prokuratura chet el kompaniyalari yoki ishlab chiqaruvchilari bilan o‘zaro savdo hamkorligini amalga oshirishda hushyor bo‘lishga, ochiq manbalar, ular to‘g‘risida yozilgan sharhlar orqali tadbirkorlarning halolligini o‘rganishga hamda noma’lum va shubhali manzillardan kelgan xabarlar va havolalarni (ssilka) ochmaslikka chaqirdi.
“Axborot xavfsizligini ta’minlashda litsenziyalangan dasturiy ta’minot vositalaridan foydalanish, shaxsiy pochta, mobil hamda kompyuter qurilmalariga kirishda ikki faktorli autentifikatsiyadan foydalanish, shuningdek, muqobil aloqa kanallari orqali xorijiy sheriklar bilan tuzilgan shartnomalarning ishonchliligini qayta tekshirish orqali jinoyatchilar tomonidan mablag‘laringizni o‘g‘irlash xavfini sezilarli darajada kamaytirasiz”, — deyiladi xabarda.
 O‘zbekistonda “naqdlashtiruvchi korxonalar” doirasidagi mojarolar va tadbirkorlarning noroziliklariga oydinlik kiritildi